Avocatul Poporului cere stare de urgenţă.
Avocatul Poporului cere declararea stării de urgenţă. Măsura, în contextul răspândirii coronavirusului. Necesitatea restrângerii unor drepturi, obligatorie în cazuri excepţionale, susţine Renate Weber.
"Avocatul Poporului, în calitate de garant constituţional al drepturilor şi libertăţilor fundamentale, luând act de măsurile administrative adoptate în ultimele zile în acţiunea de combatere a răspândirii virusului Covid – 19 solicită Preşedintelui României să declare starea de urgenţă, iar Parlamentului României să o încuviinţeze, în conformitate cu art. 93 alin.(1) şi (2) din Constituţia României", se arată într-un comunicat al Avocatului Poporului.Renate Weber susţine că necesitatea restrângerii unor drepturi este obligatorie în cazuri excepţionale."Nu punem în discuţie oportunitatea măsurilor luate până acum, necesitatea restrângerii unor drepturi, dar acest lucru este obligatoriu să se întâmple aşa cum prevede legea fundamentală în cazul situaţiilor excepţionale. Acestea sunt exigenţele statului de drept, în care restrângerea unor drepturi şi libertăţi nu poate fi făcută decât în condiţiile art. 53 din Constituţia României. România are legislaţie în materie, respectiv O.U.G. nr. 1/1999, iar prevederile acestui act normativ trebuie respectate întocmai", se mai arată în comunicatul Avocatului Poporului.